**PIEŠINIŲ KONKURSAS „PAŽVELGUS NUO VIŠTYČIO KALVŲ...“**

**NUOSTATAI**

**Konkurso iniciatoriai**: Vištyčio regioninio parko grupė

**Konkurso dalyviai**: gali dalyvauti įvairaus amžiaus vaikai ir visų klasių moksleiviai.

**Konkurso tematika**: Vištyčio regioninis parkas – saugoma teritorija, kurioje tarpusavyje persipynę Sūduvos kalvyno kraštovaizdis, unikali gamtinė ekosistema bei šimtametę istoriją menančios kultūros paveldo vertybės sukūrė išskirtinį ir ateinančioms kartoms saugomą gamtos kampelį. Įprasta manyti, kad Suvalkija yra lygumų kraštas, tačiau būtent Vištyčio regioninis parkas, nusidriekęs trijų valstybių pasienyje, yra itin aukštai iškilusio Sūduvos kalvyno dalis. Išsaugoti šį kalvyną yra vienas iš svarbiausių regioninio parko tikslų.

*Šio konkurso metu laukiame piešinių, kuriuose atsispindėtų kalvotas, akmenuotas, ežeruotas Vištyčio regioninio parko kraštovaizdis, jo išskirtinumas ir savitumas. Tai gali būti piešiniai, kuriuose pavaizduota tris viršukalnes (Stankūnų, Dunojaus, Pavištyčio) pašiaušusi kuprotoji Dunojaus ketera, tarp kalvų telkšantis Vištyčio ežeras, banguojančios Pavištyčio kalvos, tolumoje savo sparnais mojantis Vištyčio vėjo malūnas, nuo regyklų atsiveriančios panoramos ir t. t.*

**Konkurso organizavimo tvarka:**

1. Jūsų kūrybos neribojame nei formatu, nei apimtimi, todėl darbas gali būti atliktas ant skirtingų matmenų popieriaus ar ant kitų paviršių (pavyzdžiui, audinio), gali būti naudojamos įvairios technikos ir priemonės.
2. Kiekvieno piešinio apačioje turi būti nurodytas autoriaus vardas, amžius arba klasė.
3. Konkurso organizatoriai pasilieka teisę viešai skelbti ir publikuoti konkurso dalyvių darbus (nurodant autoriaus vardą, amžių arba klasę, mokyklą).

**Pristatytų darbų vertinimas:** piešiniai bus vertinami pagal šiuos vertinimo kriterijus:

* darbo atitikimą temai;
* kūrybiškumą;
* originalumą;
* estetiškumą.

Geriausius darbus publikuosime Vištyčio regioninio parko facebook paskyroje. Balsavimo būdu, daugiausiai patiktukų „LIKE“, surinkęs piešinys taps piešinių konkurso nugalėtoju.

**Darbų pristatymas:** piešinių laukiame **iki gegužės 31 d.** Piešinių fotografijas ar skenuotus variantus siųskite el. pašto adresu vistycio.rp.lc@saugoma.lt, o piešinių originalus: Vytauto g. 8, Vištytis. Prie atsiųstų darbų nurodykite savo vardą, amžių arba klasę, mokyklą bei el. pašto adresą arba telefono numerį, kuriuo galėtume susisiekti.

**Apdovanojimas:** Facebook paskyroje paskelbto balsavimo metu daugiausiai patiktukų surinkusio piešinio autoriui ir visai jo klasei padovanosime pėsčiųjų žygį po Vištyčio regioninio parko kalvas. Vištyčio regioninio parko grupė, vadovaudamasi vertinimo kriterijais, išrinks dar tris darbus, kurių autoriams įteiksime Vištyčio regioninio parko dovanas, o visiems dalyvavusiems atsiųsime elektroninius padėkos raštus.Geriausius kūrinių autorius informuosime el. žinute ar telefonu bei paprašysime atsiųsti darbo originalą.

**Dalyvių darbai bus eksponuojami Lankytojų centro renginių salėje, todėl labai laukiame piešinių originalų 😊**

 **Linkime kūrybinės sėkmės ir išradingumo!**

Pasiteiravimui: el. p.: vistycio.rp.lc@vistytis.lt; tel. 8 342 63532.